​ຜູ້​ພິ​ພາກ​ສາ ພິ​ຈາ​ລະ​ນາ​ຈະ​ເປີດ​ເຜີຍ​ຄຳ​ໃຫ້​ການ ທີ່​ລຶບ​ບາງ​ສ່ວນ​ອອກ ​ທີ່​ໃຊ້​ໃນ​ການ​ຄົ້ນ​ບ້ານ​ພັກ​ທ່ານ​ທ​ຣຳ
ກະ​ຊວງ​ຍຸ​ຕິ​ທຳ​ມີ​ເວ​ລາ​ນຶ່ງ​ອາ​ທິດ ເພື່ອ​ນຳ​ສະ​ເໜິ​ເອກ​ກະ​ສານ ສະ​ບັບ​ທີ່​ສາ​ມາດ​ນຳ​ອອກ​ເຜີຍ​ແຜ່​ໄດ້ 
ຜູ້ພິພາກສາລັດຖະບານກາງຄົນນຶ່ງໃນລັດຟລໍຣິດາ ໄດ້ສັ່ງໃຫ້ກະຊວງຍຸຕິທຳສະເໜີຄຳໃຫ້ການ ທີ່ມີການລຶບບາງສ່ວນອອກ ຊຶ່ງໃຫ້ເຫດຜົນກ່ຽວກັບການອອກໝາຍຄົ້ນ ທີ່ໃຊ້ໃນອາທິດແລ້ວນີ້ ເພື່ອກວດຄົ້ນບ້ານພັກຂອງອະດີດປະທານາທິບໍດີດໍໂນລ ທຣຳ ທີ່ລັດຟລໍຣິດາ ຜູ້ພິພາກສາສານລັດຖະບານກາງ ບຣຸສ ຣາຍຮາດ (Bruce Reinhart) ໃນເຂດພາມບີສ ກ່າວວ່າ ທ່ານຈະພິຈາລະນາ ພາຍໃນວັນພະຫັດໜ້າ ວ່າຈະເປີດເຜີຍ ສະບັບທີ່ໄດ້ມີການລຶບເນື້ອໄນບາງສ່ວນອອກ ແລ້ວນັ້ນຫຼືບໍ່ ທ່ານໄດ້ໃຫ້ເວລາແກ່ກະຊວງຍຸຕິທຳນຶ່ງອາທິດ ເພື່ອກຳນົດວ່າສ່ວນໃດຕ້ອງໄດ້ຖືກລຶບອອກ ກະຊວງຍຸຕິທຳໄດ້ຄັດຄ້ານຕໍ່ການເປີດເຜີຍຄຳໃຫ້ການດັ່ງກ່າວຍ້ອນຢ້ານລາຍລະອຽດກ່ຽວກັບຫຼັກຖານ ທີ່ພາໃຫ້ອົງການສັນຕິບານກາງ ຫຼື FBI ເຂົ້າໄປກວດຄົ້ນບ້ານພັກ ມາ-ອາ-ລາໂກ ຂອງທ່ານທຣຳ ແລະອາດຈະເຮັດໃຫ້ການສືບສວນທີ່ພວມດຳເນີນຢູ່ນັ້ນ ມີການຮົ່ວໄຫຼ ກ່ຽວກັບວ່າ ທ່ານທຣຳໄດ້ເກັບຮັກສາແລະເອກກະສານລັບແລະປະຫວັດທີ່ຫຼໍ່ແຫຼມສຳຄັນຂອງລັດຖະບານແບບໃດ ທ່ານຣາຍຮາດ ກ່າວວ່າ “ຂ້າພະເຈົ້າບໍ່ໄດ້ກະກຽມ ທີ່ຈະພົບເຫັນຄຳໃຫ້ການຖືກປົກປິດໄວ້ທັງໝົດ ມີບາງສ່ວນຂອງຄຳໃຫ້ການນີ້ສາມາດໄດ້ຮັບການເປີດເຜີຍ ” ຜູ້ພິພາກສາໄດ້ທຳການເປີດເຜີຍໝາຍຄົ້ນໄປແລ້ວ ແລະເອກກະສານອີກ 2 ສະບັບ ຕາມການຂໍຮ້ອງຂອງທາງກະຊວງ ການຮັບຟັງຄຳໃຫ້ການ ໃນວັນພະຫັດວານນີ້ ມີຂຶ້ນຫຼັງຈາກສື່ມວນຊົນທີ່ສຳຄັນໆຂອງສະຫະລັດພວມຊອກຫາຊ່ອງທາງທີ່ຈະເປີດເຜີຍຄຳໃຫ້ການແລະປະຫວັດອື່ນໆອີກທີ່ພົວພັນກັບການອອກໝາຍຄົ້ນ ບັນດາທະນາຍຄວາມທີ່ຕາງໜ້າໃຫ້ແກ່ໂທລະພາບ CNN ໜັງສືພິມນິວຢອກໄທມ໌ ໜັງສືພິມວໍຊິງຕັນໂພສທ໌ ແລະອື່ນໆອີກ ໄດ້ພົບກັບຜູ້ພິພາກສາຣາຍຮາດໃນວັນພະຫັດວານນີ້ ເພື່ອໂຕ້ແຍ້ງໃຫ້ ມີການເປີດເຜີຍຄຳໃຫ້ການທີ່ມີການປິດລັບດັ່ງກ່າວ ແລະເອກກະສານອື່ນໆອີກ ໃນລະຫວ່າງການກວດຄົ້ນບ້ານພັກຕາກອາກາດ ທີ່ເປັນຂ່າວນອງນັນຂອງທ່ານທຣຳ ເມື່ອວັນທີ 8 ສິງຫາຜ່ານມານີ້ ເຈົ້າໜ້າທີ່ສັນຕິບານກາງ ໄດ້ເອົາເອກກະສານລັບ 11 ຫີບຂອງລັດຖະບານກາງກັບຄືນໄປ ທີ່ອະດີດປະທານາທິບໍດີໄດ້ນຳໄປໄວ້ທີ່ບ້ານພັກຂອງທ່ານ ລຸນຫຼັງທີ່ໄດ້ອອກຈາກທຳນຽບຂາວເມື່ອເດືອນມັງກອນ ປີ 2021 ທ່ານທຣຳ ແລະພັນທະມິດຂອງທ່ານໄດ້ປະນາມການກວດຄົ້ນນັ້ນວ່າ ໃຊ້ເຈົ້າໜ້າທີ່ປະຕິບັດກົດໝາຍ “ເປັນອາວຸດ” ໂດຍທີ່ສະມາຊິກລັດຖະສະພາພັກຣີພັບບລີກັນໄດ້ຂົ່ມຂູ່ວ່າ ຈະທຳການສືບສວນກະຊວງຍຸຕິທຳແລະອົງການສັນຕິບານກາງ ຫຼື FBI ເວລາເຂົາເຈົ້າເຂົ້າຄວບຄຸມລັດຖະສະພາ